**NOTĂ INFORMATIVĂ**

**la proiectul Hotărîrii Guvernului**

**„Cu privire la inițierea reorganizării**

**societăţii pe acţiuni “SanfarmPrim”**

**Condiţiile ce au impus elaborarea proiectului, argumentele necesare, prognozele social–economice şi consecinţele realizării lor**:

În conformitate cu prevederile art. 6 alin. (1) lit. e1) al Legii nr. 121–XVI din 4 mai 2007 privind administrarea şi deetatizarea proprietăţii publice (Monitorul Oficial al Republicii Moldova, 2007, nr. 90–93, art. 401), în domeniul administrării proprietăţii publice, de competenţa Guvernului sînt adoptarea unor hotărîri privind fondarea societăţilor comerciale cu capital integral sau parţial de stat, precum şi privind iniţierea restructurării, reorganizării sau lichidării societăţilor comerciale cu capital integral sau majoritar de stat.

În urma crizei de aprovizionare cu medicamente, produse parafarmaceutice şi dispozitive medicale a sistemului ocrotirii sănătăţii din Republica Moldova, care a avut loc în perioada toamnă 2014 – iarna 2015, s–a constatat că există necesitatea stringentă să fie luate măsuri eficiente cu impact asupra asigurării tranzacţionării pe piaţă a produselor respective, măsuri care să asigure fluxul continuu de medicamente, produse parafarmaceutice şi dispozitive medicale la un preţ rezonabil pentru instituţiile medico–sanitare publice din Republica Moldova, măsuri care ar exclude punerea în pericol a vieţii şi sănătăţii pacienţilor

Concomitent trebuie de menționat că mai mulți parteneri internaționali de dezvoltare a Republicii Moldova și–au manifestat disponibilitatea de a ajuta statul în achiziționarea de medicamente, produse parafarmaceutice şi dispozitive medicale direct de pe piețele internaționale, precum și s–au arătat dispuși pentru acordarea unor investiții avantajoase în scopul alinierii condițiilor unui depozit național la standardele internaționale GDP (Good Distribution Practice), ceea ce ar permite stocarea multianuală a medicamentelor și produselor parafarmaceutice în condiții de înaltă siguranță. Valoarea totală a acestor investiții ar putea ajunge pînă la 10.000.000 (zece milioane) Lei moldovenești, investiții, care la momentul actual statul Republica Moldova nu și le poate permite. Însă, partenerii internaționali de dezvoltare au condiționat acordarea acestui suport material pentru investiții și aliniere a condițiilor unui depozit național la standardele internaționale GDP (Good Distribution Practice) de faptul ca persoana juridică care va gestiona depozitul respectiv să aparțină în exclusivitate (100%) statului Republica Moldova.

În acest sens, crearea unei societăți pe acțiuni în care statul să dețină 100%, care ar avea drept obiect de activitate achiziţionarea medicamentelor, produselor parafarmaceutice şi dispozitivelor medicale la preţ de producător din ţările de origine, şi apoi plasarea acestora pe piaţă, se înscrie în linia măsurilor menţionate mai sus.

O societate pe acțiuni nou–creată în acest sens, în care statul să dețină 100% de acțiuni ar deveni o pîrghie eficientă pentru asigurarea concurenţei loiale pe segmentul achiziţionării de medicamente, produse parafarmaceutice şi dispozitive medicale, cu excluderea situaţiilor de înţelegere de cartel între importatorilor privaţi de medicamente, ori excluderea situaţiei în care unii operatori economici privaţi, desemnaţi în calitate de câştigători ai procedurilor de achiziţii publice de medicamente, produse parafarmaceutice ori dispozitive medicale, nu şi–ar executa obligaţiile clauzelor contractuale, prin refuzul livrării produselor respective.

În același timp, avînd suportul partenerilor economici, statul Republica Moldova ar reuși în premieră să alinieze un depozit național la standardele internaționale GDP (Good Distribution Practice), depozit care urmează să–i aparțină în exclusivitate, și pe care să–l gestioneze de unul singur, fără intervenția altor persoane.

Prin urmare, în cazurile menţionate mai sus, statul ar avea un instrument care să–i permită achiziţionarea în regim de urgenţă a medicamentelor, produselor parafarmaceutice şi dispozitivelor medicale necesare, ceea ce va asigura fluxul continuu către instituţiile medico–sanitare publice a tuturor produselor necesare activităţii în regim normal, cu acordarea spectrului complet de asistenţă medicală necesară menţinerii vieţii şi sănătăţii pacienţilor pe care îi deservesc, precum și va permite stocarea multianuală acestor medicamente și produse parafarmaceutice în condiții de înaltă siguranță.

În baza Hotărîrii Guvernului Hotărîrii Guvernului nr. 1270 din 21 noiembrie 2007 „Privind transmiterea unui pachet de acţiuni ale Statului” (publicată în Monitorul Oficial al Republicii Moldova nr. 180–183 din 23 noiembrie 2007, art. 1305), Guvernul Republicii Moldova a hotărît transmiterea din administrarea Ministerului Economiei şi Comerţului (actualmente Ministerul Economiei) în administrarea Ministerului Sănătăţii pachetul de acţiuni ale statului, în număr de 445234 (99,11%) unităţi, din societatea pe acțiuni “SanfarmPrim”.

Prin urmare, este necesară efectuarea unei proceduri de reorganizare prin separarea patrimoniului statului de patrimoniul restului acționarilor privați minoritari ai S.A. “SanfarmPrim”, și, crearea, în baza patrimoniului separat al statului al unei societăți pe acțiuni noi, în care statul să dețină 100% din acțiuni. În ordinea prevederilor art. 6 alin. (1) lit. e1) al Legii nr. 121–XVI din 4 mai 2007 privind administrarea şi deetatizarea proprietăţii publice, inițierea unei astfel de proceduri de reorganizare prin separare, și, concomitent fondarea societății pe acțiuni noi urmează să fie efectuată prin prezenta Hotărîre de Guvern.

**Principalele prevederi, elementele noi**:

Proiectul Hotărîrii Guvernului în cauză prevede reorganizarea prin dezmembrare (separare) a societăţii pe acţiuni “SanfarmPrim” și crearea societăţii pe acţiuni “Moldfarm” din contul patrimoniului societăţii pe acţiuni “SanfarmPrim” transmis în procesul reorganizării

Societatea pe acţiuni “Moldfarm” nou–creată ar deveni o pîrghie pentru asigurarea concurenţei loiale pe segmentul achiziţionării centralizate de medicamente şi produse medicale, prin procurarea medicamentelor, produselor parafarmaceutice şi dispozitivelor medicale la preţuri de producător. De asemenea, întreprinderea de stat respectivă, prin la preţuri de producător, ar exclude situaţiile în care importatorii de medicamente ar recurge la înţelegeri de cartel pentru a majora în mod nejustificat preţurile respective, ori ar recurge la menţinerea preţurilor în cazul în care cursul de schimb valutar al leului faţă de valutele principale ar permite micşorarea preţurilor la medicamentele plasate pe piaţă.

În același timp, crearea societăţii pe acţiuni “Moldfarm” va permite statului Republica Moldova să beneficieze de un suport material substanțial din partea partenerilor internaționali de dezvoltare sub forma unor investiții în depozitul farmaceutic ce va reveni societăţii pe acţiuni “Moldfarm” nou–create, pentru alinierea condițiilor acestuia la standardele internaționale GDP (Good Distribution Practice).

**Gradul compatibilităţii actului normativ cu reglementările legislaţiei comunitare**:

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine legislaţiei comunitare.

**Fundamentarea economico–financiară:**

Implementarea proiectului Hotărîrii Guvernului cu privire la inițierea reorganizării societăţii pe acţiuni “SanfarmPrim” va genera anumite cheltuieli financiare suplimentare, în scopul efectuării procedurilor de evaluare a patrimoniului statului și patrimoniul restului acționarilor a S.A. “SanfarmPrim”, care ulterior se va diviza în cadrul procedurilor de separare, precum și cheltuieli ce țin de înregistrarea de stat a societăţii pe acţiuni “Moldfarm”, precum și patrimoniului statului care va reveni societății pe acțiuni nou create.

**Ministru Ruxanda GLAVAN**